Mannen i 60-årene har erkjent at han begikk seksuelle handlinger med en 7-åring. Samtidig forklarer han at «det er naturlig å være forelsket i barn».

Tidligere denne måneden ble mannen pågrepet av politiet – noe Dagbladet har omtalt.

Av fengslingskjennelsen fra Oslo tingrett fremgår det at han så sent som i fjor ble ferdig med soningen av en dom. Dommen gjaldt seksuelle handlinger med en elleve år gammel gutt.

Mannen og den syv år gamle jenta har en familiær relasjon. Hun har i tilrettelagt avhør forklart at mannen berørte henne flere steder.

Handlingene fant sted hjemme hos mannen. Flere andre personer var til stede i boligen, men ingen av dem ble vitner til hendelsen.

– Han har erkjent delvis straffskyld, men politilegen undersøker nå om hans Parkinsons syndrom kan være av betydning for skyldspørsmålet, sier mannens forsvarer, advokat Petar Sekulic, til TV 2.

Basert på mannens egen forklaring skriver Oslo tingrett at han ikke synes å ha noen sperringer for å begå overgrep mot mindreårige.

Derfor vil det være stor sannsynlighet for at mannen begår nye lignende lovbrudd dersom han løslates nå, konkluderer retten.